### NN 88/2018 (3.10.2018.), Odluka o lokalnim porezima Općine Dežanovac

Općina Dežanovac

1742

Na temelju članka 35. Zakona o lokalnoj i područnoj (regionalnoj) samoupravi (»Narodne novine« broj 33/01, 60/01, 129/05, 109/07, 125/08, 36/09, 150/11, 144/12, 19/13, 137/15), članka 20. stavak 1. Zakona o lokalnim porezima (»Narodne novine« broj 115/16 i 101/17) i članka 31. Statuta Općine Dežanovac (»Službeni glasnik Općine Dežanovac« broj 1/18), Općinsko vijeće Općine Dežanovac na svojoj 8. sjednici, održanoj 3. rujna 2018. godine, donosi

ODLUKU

O LOKALNIM POREZIMA OPĆINE DEŽANOVAC

I. OPĆA ODREDBA

Članak 1.

Ovom Odlukom o lokalnim porezima (nastavno: Odluka) utvrđuju se:

– vrsta lokalnih poreza Općine Dežanovac

– visina stope prireza porezu na dohodak

– visina stope poreza na potrošnju

– visina poreza na kuće za odmor izrađena u kn/m2

– visina i način obračuna poreza na korištenje javnih površina

– prijenos ovlasti za utvrđivanje i naplatu pojedinih lokalnih poreza na Ministarstvo financija, Poreznu upravu.

II. VRSTE POREZA

Članak 2.

Općini Dežanovac pripadaju sljedeći porezi:

1. prirez porezu na dohodak

2. porez na potrošnju

3. porez na kuće za odmor

4. porez na korištenje javnih površina.

1. Prirez porezu na dohodak

Članak 3.

Prirez porezu na dohodak plaća se prema odredbama Zakona o porezu na dohodak i podzakonskih akata kojima se uređuje porez na dohodak i prema odredbama ove Odluke.

Članak 4.

Obveznik plaćanja prireza porezu na dohodak je fizička osoba koja ostvaruje dohodak, a obveznik je poreza na dohodak prema odredbama zakona i podzakonskih akata kojima se uređuje porez na dohodak i ima prebivalište ili uobičajeno boravište na području Općine Dežanovac.

Osnovica za obračun prireza porezu na dohodak je ukupan iznos obračunatog poreza na dohodak.

Članak 5.

Prirez porezu na dohodak plaća se na primanja koja se ne smatraju dohotkom i koja su oslobođena od plaćanja porezu na dohodak prema odredbama zakona i podzakonskih akata kojima se uređuje porez na dohodak.

Članak 6.

Prirez porezu na dohodak plaća se po stopi od 5% od utvrđene osnovice, a uplaćuje se na žiro-račun propisan Naredbom o načinu uplaćivanja prihoda proračuna, obveznih doprinosa te prihoda za financiranje drugih javnih potreba.

2. Porez na potrošnju

Članak 7.

Porez na potrošnju plaća se na potrošnju alkoholnih pića (vinjak, rakiju i žestoka pića), prirodnih vina, specijalnih vina, piva i bezalkoholnih pića u ugostiteljskim objektima, a koji se nalaze na području Općine Dežanovac.

Članak 8.

Obveznik poreza na potrošnju iz članka 3. ove Odluke je pravna i fizička osoba koja pruža ugostiteljske usluge na području Općine Dežanovac.

Članak 9.

Obveznik poreza na potrošnju iz članka 3. ove Odluke je prodajna cijena pića koja se proda u ugostiteljskim objektima, umanjena za iznos poreza na dodanu vrijednost.

Članak 10.

Porez na potrošnju plaća se po stopi od 3% od utvrđene osnovice u korist Proračuna Općine Dežanovac.

Članak 11.

Obračunsko razdoblje poreza na potrošnju je od prvog do posljednjeg dana u mjesecu.

Članak 12.

Porez na potrošnju iskazuje se na Obrascu PP-MI-PO i predaje do 20. dana u mjesecu za prethodni mjesec nadležnoj ispostavi Porezne uprave prema sjedištu odnosno prebivalištu ili uobičajenom boravištu poreznog obveznika zbirno za sve poslovne prostore.

Obračunati porez na potrošnju alkoholnih pića, prirodnih vina, specijalnih vina, piva i bezalkoholnih pića obveznik poreza plaća do posljednjeg dana u mjesecu za prethodni mjesec.

3. Porez na kuće za odmor

Članak 13.

Porez na kuće za odmor plaćaju pravne i fizičke osobe koje su vlasnici kuća za odmor, a koje se nalaze na području Općine Dežanovac.

Kućom za odmor smatra se svaka zgrada ili dio zgrade (stan) koji se koristi povremeno ili sezonski.

Kućom za odmor ne smatraju se gospodarske zgrade koje služe za smještaj poljoprivrednih strojeva, alata i slično.

Članak 14.

Porez na kuće za odmor plaća se u iznosu od 15,00 kuna/m2 godišnje po metru korisne površine kuće za odmor u korist Proračuna Općine Dežanovac.

Članak 15.

Porez na kuće za odmor ne plaća se na kuće za odmor koje se ne mogu koristiti zbog ratnih razaranja i prirodnih nepogoda (poplava, požara, potres) te starosti i trošnosti. Porez na kuće za odmor ne plaća se niti na kuće za odmor za vrijeme dok su u njima smješteni prognanici i izbjeglice. Porez na kuće za odmor ne plaća se na odmaralištu u vlasništvu jedinila lokalne i područne (regionalne) samouprave koja služe za smještaj djece u dobi do 15 godina.

Članak 16.

Obveznici poreza na kuće za odmor moraju nadležnoj ispostavi Porezne uprave dostaviti podatke o kućama za odmor, koji se odnose na mjesto gdje se nalaze ti objekti, te korisnu površinu, kao i podatke o poreznom obvezniku, najkasnije do 31. ožujka godine za koju se utvrđuje porez na kuće za odmor.

Porez na kuće za odmor plaća se u roku 15 dana od dana dostave rješenja o utvrđivanju tog poreza.

4. Porez na korištenje javnih površina

Članak 17.

Porez na korištenje javnih površina plaćaju fizičke i pravne osobe koje koriste javne površine za postavljanje objekata i naprava privremenog karaktera na području Općine Dežanovac, na temelju rješenja Jedinstvenoga upravnog odjela.

Članak 18.

Za korištenje površina plaća se porez po m² korisne površine, kako slijedi:

|  |  |  |
| --- | --- | --- |
| 1. | zabavne igre, cirkus, luna park | 2,00 kn po m² dnevno |
| 2. | postavljanje svih ostalih naprava (zamrzivači, automati za prodaju pića, sladoleda) | 12,00 kn po m² dnevno |
| 3. | pokretni štandovi (knjiga i razne robe, bižuterije, čestitke, prodaja suvenira, ukrasa i sl.) | 12,00 kn po m² dnevno |
| 4. | prodaja plodina | 3,50 kn po m² dnevno |
| 5. | prodaja borova do 10 m² po | 11 kn po m² dnevno |
| 6. | terase za vođenje ugostiteljskih djelatnosti: |  |
|  | – na otvorenom 1,10 kn po m² dnevno |  |
|  | – pod tendom 1,30 kn po m² dnevno |  |
|  | – pod tendom po ljeti – 120 dana; 1,20 kn po m² dnevno |  |
|  | – pod tendom stalno bez ljetnog perioda – 240 dana; 0,30 kn po m² dnevno |  |
| 7. | korištenje javnog prostora za postavljanje reklamnog panoa |  |
|  | – do 1 m² | 200,00 kn godišnje |
|  | – od 1 – 5 m² | 400,00 kn godišnje |
|  | – iznad 5 m² | 550,00 kn godišnje. |

Članak 19.

Rješenje o razrezu poreza na korištenje javnih površina iz članka 18. ove Odluke donosi Jedinstveni upravni odjel Općine Dežanovac, a porez se naplaćuje u roku od 8 dana od dana izdavanja rješenja.

III. PRIJENOS OVLASTI I NADLEŽNA POREZNA TIJELA

Članak 20.

Poslove u vezi s utvrđivanjem i naplatom poreza na potrošnju i poreza na kuće za odmor povjeravaju se Ministarstvu financija, Poreznoj upravi.

Stvarno i mjesno nadležno ustrojstvena jedinica Porezne uprave Ministarstva financija je nadležno porezno tijelo za utvrđivanje i naplatu lokalnih poreza propisanih ovom Odlukom, osim poreza na korištenje javnih površina.

Poreznoj upravi za obavljanje poslova iz ovog članka pripada naknada u iznosu od 5% ukupno naplaćenih prihoda.

Članak 21.

Porezna uprava do 15. dana u mjesecu, za prethodni mjesec, Općini Dežanovac dostavlja zbirna izvješća o utvrđenim i naplaćenim porezima iz članka 3. ove Odluke.

Porezna uprava dostavlja Općini Dežanovac zbirna izvješća o saldu nenaplaćenih potraživanja poreza iz članka 3. ove Odluke i to najkasnije:

– do 28. veljače tekuće godine, sa stanjem na dan 31. 12. prethodne godine,

– do 31. srpnja tekuće godine, sa stanjem na dan 30. 6. tekuće godine.

Članak 22.

Ovlašćuje se nadležna organizacija platnog prometa zadužena za raspoređivanje javnih prihoda da naknadu Poreznoj upravi obračuna i uplati u državni proračun i to do zadnjeg dana u mjesecu za protekli mjesec.

IV. PRIJELAZNE I ZAVRŠNE ODREDBE

Članak 23.

U pogledu zastare prava na utvrđivanje i naplatu prihoda od lokalnih poreza primjenjuju se odredbe Općeg poreznog zakona.

Postupak naplate prihoda od lokalnih poreza provodi se sukladno odredbama Općeg poreznog zakona i Ovršnog zakona.

Članak 24.

Ova Odluka stupa na snagu 1. listopada 2018. godine, a danom stupanja prestaje važiti Oduka o porezima Općine Dežanovac (»Službeni glasnik Grada Daruvara« broj 5/02).

Članak 25.

Ova Odluka objavit će se u »Narodnim novinama« i »Službenom glasniku Općine Dežanovac«.

Klasa: 410-01/18-01/01
 Urbroj: 2111-03-01-18-1
 Dežanovac, 3. rujna 2018.

Predsjednik
 Općinskog vijeća
 Vlado Pihir, v. r.